Neuvoston asetus (EY) N:o 579/2003, annettu 27 päivänä maaliskuuta 2003, Kiinan kansantasavallasta peräisin olevan muokkaamattoman ja seostamattoman magnesiumin tuontia koskevan polkumyynnin vastaisen menettelyn päättämisestä



Virallinen lehti nro L 083 , 01/04/2003 s. 0032 - 0033



Neuvoston asetus (EY) N:o 579/2003, annettu 27 päivänä maaliskuuta 2003, Kiinan kansantasavallasta peräisin olevan muokkaamattoman ja seostamattoman magnesiumin tuontia koskevan polkumyynnin vastaisen menettelyn päättämisestä EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, ottaa huomioon polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22 päivänä joulukuuta 1995 annetun neuvoston asetuksen (EY) N:o 384/96(1), jäljempänä "perusasetus", ja erityisesti sen 9 ja 11 artiklan, ottaa huomioon komission ehdotuksen, jonka tämä on tehnyt neuvoa-antavaa komiteaa kuultuaan, sekä katsoo seuraavaa: A. MENETTELY (1) Neuvosto antoi marraskuussa 1998 asetuksen (EY) N:o 2402/98(2) lopullisen polkumyyntitullin käyttöön ottamisesta Kiinan kansantasavallasta peräisin olevan muokkaamattoman ja seostamattoman magnesiumin tuonnissa. (2) Tullien käyttöönotto perustui tutkimukseen, joka tehtiin Euroopan rautayhdisteteollisuuden yhdyskomitean (Comité de Liaison des Industries de Ferro-Alliages), jäljempänä "valituksen tekijä", yhteisön ainoan muokkaamattoman ja seostamattoman magnesiumin tuottajan puolesta tekemän valituksen johdosta. (3) Kesäkuussa 2002 pantiin vireille perusasetuksen 11 artiklan 3 kohdan mukainen osittainen välivaiheen tarkastelu(3). Tarkastelu rajattiin koskemaan käyttöön otettujen lopullisten polkumyyntitullien asianmukaisuutta. B. VALITUKSEN PERUUTTAMINEN (4) Valituksen tekijä peruutti virallisesti valituksensa 18 päivänä kesäkuuta 2002 päivätyllä kirjeellä. Se ilmoitti komissiolle, että yhteisön ainoa muokkaamattoman ja seostamattoman magnesiumin tuottaja oli lopettanut tuotantonsa ja että toimenpiteet eivät enää näyttäneet olevan tarpeen. (5) Perusasetuksen 9 artiklan 1 kohdan mukaan menettely on päätettävä, jos valitus peruutetaan, paitsi jos sen päättäminen ei ole yhteisön edun mukaista. (6) Komissio ilmoitti 27 päivänä syyskuuta 2002 julkaistussa ilmoituksessa(4) aikovansa tutkia, onko toimenpiteiden kumoaminen oikeutettua. Asianomaisia osapuolia pyydettiin ilmoittautumaan ja toimittamaan komissiolle tietoja ja niitä tukeva näyttö. Komissio sai seitsemän toimenpiteiden kumoamista tukevaa vastausta tuotetta käyttävältä tuotannonalalta. Lisäksi yhteisön ainoa tuottaja vahvisti, etteivät toimenpiteet olleet enää aiheellisia. Tämän perusteella komissio ilmoitti asianomaisille osapuolille aikovansa ehdottaa neuvostolle, että voimassa oleva polkumyyntitulli kumotaan ja menettely päätetään tuen puuttumisen vuoksi. Yhteisön etuun liittyvistä näkökohdista ei esitetty muita huomautuksia. Näin ollen katsotaan, että menettelyn päättäminen ei olisi vastoin yhteisön etua. (7) Tietyt osapuolet pyysivät, että toimenpiteet kumottaisiin taannehtivasti, väittäen, että polkumyyntitullien kantamiselle ei ole ollut perusteita sen jälkeen, kun valituksen tekijä virallisesti peruutti valituksensa. (8) Tältä osin olisi huomattava, että perusasetuksen 11 artiklan mukaisen tarkastelun tuloksia sovelletaan tavallisesti kyseisen tarkastelun päättämispäivästä lukien. Yhteisön vakiintuneen käytännön mukaan polkumyyntitullit pysyvät voimassa, kunnes niiden kumoaminen tai muuttaminen todetaan aiheelliseksi. Näin ollen osapuolilla ei ollut perusteltua syytä olettaa, että voimassa olevat toimenpiteet kumottaisiin tässä tapauksessa taannehtivasti. Tässä yhteydessä katsottiin, että olisi noudatettava johdonmukaista oikeudellista linjaa, jottei talouden toimijoiden toimintaympäristö muodostuisi epävakaaksi ja ennalta arvaamattomaksi. Lisäksi polkumyyntitoimenpiteen kumoaminen taannehtivasti vaikuttaisi syrjivästi seostamattoman magnesiumin markkinoihin. Jos toimenpiteet kumottaisiin taannehtivasti, ne talouden toimijat, jotka hankkivat muokkaamatonta ja seostamatonta magnesiumia maista, joihin polkumyyntitulleja ei sovellettu, joutuisivat toteamaan, ettei niiden varovaisuus ollut perusteltua. Todettiin, että Kiinan kansantasavallasta tuotetta hankkineet toimijat saisivat odottamattomia voittoja, kun polkumyyntitulleja ei kannettaisi tuonnista, joka on tapahtunut yhteisön tuotannonalan muokkaamattoman ja seostamattoman magnesiumin tuotannon loppumisen ja tämän asetuksen julkaisemisen välillä. Edellä mainituista syistä toimenpiteiden taannehtivaa kumoamista koskeva pyyntö oli hylättävä. (9) Edellä esitetyn perusteella päätellään, että Kiinan kansantasavallasta peräisin olevan muokkaamattoman ja seostamattoman magnesiumin tuontia koskeva polkumyynnin vastainen menettely olisi päätettävä. C. VÄLIVAIHEEN TARKASTELU (10) Edellä esitetyn perusteella katsotaan, että myös samoja polkumyyntitoimenpiteitä koskeva välivaiheen tarkastelu olisi päätettävä, ON ANTANUT TÄMÄN ASETUKSEN: 1 artikla Päätetään Kiinan kansantasavallasta peräisin olevan CN-koodeihin 8104 11 00 ja ex 8104 19 00 kuuluvan muokkaamattoman ja seostamattoman magnesiumin tuontia koskeva polkumyynnin vastainen menettely sekä tähän liittyvä polkumyyntitoimenpiteiden välivaiheen tarkastelu. 2 artikla Tämä asetus tulee voimaan päivänä, jona se julkaistaan Euroopan unionin virallisessa lehdessä. Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa. Tehty Brysselissä 27 päivänä maaliskuuta 2003. Neuvoston puolesta Puheenjohtaja M. Stratakis (1) EYVL L 56, 6.3.1996, s. 1, asetus sellaisena kuin se on viimeksi muutettuna asetuksella (EY) N:o 1972/2002 (EYVL L 305, 7.11.2002, s. 1). (2) EYVL L 298, 7.11.1998, s. 1, asetus sellaisena kuin se on viimeksi muutettuna asetuksella (EY) N:o 2788/2000 (EYVL L 324, 21.12.2000, s. 4). (3) EYVL C 140, 13.6.2002, s. 14. (4) EYVL C 230, 27.9.2002, s. 2.